ТекIуахэр ягъэлъапIэ
КъБКъУ-м иджыблагъэ щагъэлъэпIащ еджакIуэхэм я Урысейпсо, Кавказ Ищхъэрэ щIыналъэ олимпиадэхэм щытекIуа щIалэгъуалэ зэчиифIэхэр.
ЕджапIэм къеблэгъат цIыху 200-м щIигъу. Абыхэм яхэтт ди республикэм и мызакъуэу, Къэрэшей-Шэрджэсым, Ингушым къикIахэри. Къыхэгъэщыпхъэщ ныбжьыщIэхэр предмет 16-кIэ зэрызэпеуар.
ЗэIущIэр къызэIузыха Алътуд Юрий и псалъэм къыхигъэщащ мышынэу, ерыщу, щIэныгъэ зэрабгъэдэлъыр къагъэлъагъуэу Урысейпсо олимпиадэм щытекIуа цIыкIухэм зэрыригушхуэр икIи гъуэгу захуэм тезыгъэува егъэджакIуэхэр ящымыгъупщэу я Iуэхур япэкIэ кIуэтэну ехъуэхъуащ. Апхуэдэуи, школакIуэ цIыкIухэр зыщыгуфIыкIа хъыбари яригъэщIащ — япэ увыпIэ къэзыхьахэр КъБКъУ-м щыщIэтIысхьэкIэ абыхэм баллитху хухалъхьэнущ.
ЩIыхь тхылъхэмрэ гукъинэж ящыхъун саугъэтхэмрэ еджакIуэхэм ирата нэужь, «ЩIэныгъэм и ректорым: япэ лъэбакъуэ» конференцым щытекIуа цIыкIухэми я цIэ ираIуащ. Школ унафэщIхэмрэ егъэджакIуэхэмрэ щытхъу тхылъхэр иратащ.
Пшыхьыр ягъэдэхащ КъБКъУ-м и творческэ гупхэм.
КУРПЫГЪУ Синэ.
